						БИРАМ ЖИВОТ
У смирај летњег дана волим да са видиковца посматрам прелепе шумарке и зелене пашњаке како се таласају у даљини. Онда затворим очи и упијам мирисе траве, песму птица и зујање бубица и не могу да се отмем утиску како је природа највећи сликар, вајар и стваралац .
Лето пролази, долази суморна зима. Тај осећај мира нестаје када помислим  шта ако лепота и чаролија природе  у којој сам уживала,  ускоро нестане.  То питање ми се све чешће враћа када погледам кроз прозор и угледам суморну маглу од смога. Постајем свесна да смо опасно близу да уништимо  све што вреди . Мислим да нисмо схватили  да ово место у коме живимо није пролазна епизода, већ место свих нас и место оних који долазе после нас. Зато не смемо да се чудимо када нас погоди неко зло, а погађа нас све чешће. Опасност која наиђе треба да постане звоно за узбуну, а звоно се све јаче чује. Корона, опака болест која убија младе и старе, најсвежије је горко искуство.  Покушавам у гомили вести да схватим шта се догађа, да ли је то нека завера (како неки причају) или је болест настала ван наше моћи и убеђена сам да ништа око тог вируса није вештачки. Сувише дуго загађујемо природу, људска похлепа нема границе и сигурна сам да овај вирус представља једну велику опомену да је живи свет око нас спреман да се брани јер смо постали уљези на сопственој планети.Треба да чувамо нашу планету и природу јер ако је изгубимо, нећемо добити нову. Многе  ствари радимо погрешно и време је да за фабрике смрти, убице река, риба, шума и животиња  кажемо - ДОСТА.
Ја бирам живот и спремна сам да храбро и без страха кажем истину о свему ономе што ме брине, спремна сам  да осудим све оне троваче који ради своје зараде уништавају све оне лепоте које су миленијуми стварали . Бирам живот не само за своју генерацију, већ и за све оне који долазе после нас, јер живот не значи живети себично у комфору  савременог доба, већ живот значи бити у складу са природом. 

